OpenLLM-France/wikimedia huggingface dataset:
# Poaniomp !

| ◄ Va ec’hoaz diweza | Poaniomp ! |
D’an Aotrou Guillerm, Pontivy.
* Alïes e sonjan en Amzer dremenet,
* Ha n’eo ket ’vit keina ha beza enkrezet,
* Hogen ’vit klask enni danvez eun nerz nevez
* Da ober gwelloc’h-gwell, e-keit em bo buhez,
* Da heuilh ar gourc’hemen rôet d’eomp gant Doue,
* Pa lavaras d’ Adam n’hallche dibri bemde
* Nemet dre c’houez e dal betek pred ar maro…
* Eul lezenn dalvoudus, dispar war va meno !
* Rak, e pep karg hag oad er glac’har hag en doan,
* El labour ’m eus kavet eul louzou trec’h d’am poan
* Paouez da boelladi ’pad ma c’hellomp ober
* ’Zo tec’hout ’raog an eur, bout dleour d’an amzer.
* Tenzor sakr ha prizius da viret gant aked,
* Ma c’hoantaer beva atao en eürusted.
* Seul startoc’h eo an deiz, seul vui ’renkomp harza :
* Koueza el laoskentez eo ar skouer ar falla !
* Gwir herez eur penn-ti hag e wella kentel
* Eo deski d’e holl dud, servijer ha bugel,
* N’eus trevad dre zilez. A hend-all, e pep stad,
* Pegen c’houek eo klevet o lavaret eun tad :
* « ’N eur dremen er bed-man em eus graet va dever :
* « En tu-hont d’ar maro r’am bo peoc’h ar Zalver !
# Plistin

| ◄ D’an otro Bescond | Plistin | Itron Varia Gerity ► |
* Na koant eo kerig Plistin, kuzet etouez ar gwe,
* Gant hec’h iliz, he c’houent hag he c’hlandi newe !
* Tost d’ei ar mor bras, bemde, a ruih e wagenno,
* En eur drouzal goustadik a-hed an traezenno.
* Diwar lein tosen sant Rok kaerat da dol-lagad !
* En eur drei, dirak ho sell e welfet o ’n em gât :
* A-dal d’ec’h iliz Lanveur, ha chapel Ker ’n Itron,
* A-deo tïe Lokirek, ha rec’hel ar mor don.
* Dindanoc’h eman Plistin koajo glas ’n e gichen
* Gant e dïe gwen savet hed-ha-hed an dosen,
* Ha pelloc’h Toul-ar-C’hiri, ’lec’h ’zo traez ar c’haeran,
* Traez munut hag arc’hantet, pa bar an heol warnan.
* Tu hanter-noz, ’n ho kichen, kastel ’n Itron Dizien,
* Karet gant an holl dud vat, dreist-oll gant ar bewien.
* Er pellder tour Trebeurden, tour Pleuveur ha Tredraez,
* Sant Eflam ha Log-Mikel en daou ben ar Leo-Draez.
* ’On ’paouez laret hano ar vadoberourez
* Chomet yaouank intanvez, d’ezi eur benherez ;
* Ar benherez ’deus lezet ar bed hag he mado,
* Ar Varkizez, he mam vat, ’zo Providanz ar vro.
* Skolio kristen ’deus savet, derc’hel ’ra ’nê ’n o za ;
* Leanezed hep repu a zo ’n he feadra ;
* Klanvourien baour ha tud koz o deus eur c’haer a di ;
* Er Prat-Ledan ’m eus gwelet tud evrus er c’hlandi.
* Ya, evrus an dud koz-ze, daoust ’maint en eur c’hlandi ;
* Gwelet ’m eus ’n o daoulagad ec’h int holl dizoursi :
* Gant magadurez ar c’horf ’deus hini an ine :
* O ! na brao ’vo d’ar re-ze mont d’an eternite !
* En eur dremen dre Blistin em eus kât kaer ar vro,
* Gant ar mor war an draezen, gant koajo glas tro-zro :
* Kaeroc’h kalz em eus kavet gwelet ar vad a ra
* Eur Varkizez a Blistin gant he holl beadra.
# Poan rafez d’ac’h ealik

| ◄ Al luskellerez | Poan rafez d’ac’h ealik | Araok ► |
D’an A. Gouzien, kure e Landi.
* Bugelik koant ha mibin,
* A gavan o c’hoarzin,
* Ma tigouez ganez gwelet
* Eur c’houilik alaouret
* O c’hournijal er prajou,
* O klask ar bokedou,
* Na dorr ket he askellik,
* Poan rafez d’ac’h ealik !
* Var gerrek flour an aodchou,
* O tiskouiz avechou,
* Ma tigouez ganez gwelet
* Ar c’hlazard perlezet,
* O tomma en heol skeduz
* He gorfik lugernuz,
* Na vruzun ket al loenik,
* Poan rafez d’ac’h ealik !
* Pa deu an nevez-amzer
* Gand he zeisiou seder,
* Ma tigouez ganez gwelet
* Pe viou, pe laboused,
* Kuzet en eur c’hars lannek,
* Pe en eur valanek,
* Na zistruj ket an neizik,
* Poan rafez d’ac’h ealik !
* Er parkou, oc’h ar c’hleuziou,
* El leac’h ma ’z euz bleuniou,
* Ma tigouez ganez gwelet
* Eur wenanen pladet,
* Eur wenanennik dic’hloar
* O klask mel dous ha koar,
* N’he laz ket, va mignonik,
* Poan rafez d’ac’h ealik !
* Epad tomder an hanvou,
* O redek er measiou,
* Ma tigouez ganez gwelet
* Eur c’hrill-kaner heoliet,
* O kana mil meuleudi
* D’he Grouer gand dudi,
* N’he spount ket, va bugelik,
* Poan rafez d’ac’h ealik !
* Ma pefe c’hoant eun dervez
* Gand goall gompagnunez,
* Da ober eun dra c’hrevuz,
* Traou fall, c’hoariou heuzuz,
* Tec’h prim, tec’h kuit hep dale,
* Truez ouz da ene !
* N’he laz ket, va bugelik,
* Poan rafez d’ac’h ealik !
# Plijadur ha displijadur

| ◄ Skeudenn garet | Plijadur ha displijadur | Paotr ha paotrez ► |
* ’Tre ma strink an heol tomder war ar mor o trouzal,
* An dour doun a c’hell beza chomet yen ha tenval ;
* ’Tre ma vez dremm an den o vousc’hoarzin laouen,
* E galon alies a vez leun a anken.
* Plijadureziou gwirion ha poaniou didruez
* A zigouez bep eil warnomp epad hon holl buhez ;
* Kalz a deu ne reont forz, p’o deus tanvet peb tra,
* Nag eus a drubuilhou nag eus a wir joa !
* Ar galon, p’he deus tanvet an trubuilhou garo,
* ’Jom evel ar skour sec’het dindan an heol bero :
* Kaer en deus strinka ’n heol tomder ha sklerijenn,
* Ar skour maro, siouaz, ne advleunio biken !
Paotr Tréouré.
# Plac’hik Eussa

| ◄ Iliz ma farroz | Plac’hik Eussa | Ann hini a garann  ► |
In te, Domine, speravi.
War don : En deiz kenta euz a viz du,
Tisken ar Zaozon enn dour du. (bis.)
Enn enez Eussa, eur plac’hik
Iaouank, fur, koant ’vel eunn elik, (bis.)
Iaouank, fur, koant ’vel eunn elik ;
He hano voa Kaourintinik. (bis.)
Siouaz ! ne oa ket pemzek vloaz,
Ar plac’hik a zouge he c’hroaz. (bis.)
E-c’harz ar mor, war eur garrek,
Kaourintinik wele dourek. (bis.)
A greiz he c’halon, he fedenn
A zavas d’ann env evel-hen : (bis.)
« O stourm oc’h listri ar Zaozon,
» Va zad zo beuzet er mor don. (bis.)
» Kalon va mamm baour a rannaz,
» Gant ar c’helou-ze, pa glevas. (bis.)
» Me n’em euz den, allaz ! brema ;
» Petra rinn-me war ar bed-ma ? (bis.)
» Me n’em euz mui war ann douar
» Na tad, na mamm, na kar, na par ; (bis.)
» Na tad, na mamm, na kar, na par ;
» Va buez vo kaon ha glac’har. (bis.)
» — Nann ! Ar paour enn env deuz eunn tad,
» Hag e Remengol eur vamm vad ! (bis.)
» Va mamm d’in e deuz lavaret,
» Pedi ar Werc’hez vinniget ; (bis.)
» Pedi Gwerc’hez vad Remengol,
» Ha ne d-ajenn biken da goll. (bis.)
» Astennit ’ta ho torn santel,
» Gwerc’hez, brema war ho pugel ! (bis.)
» Me, minorez paour dilezet,
» War va zreid noaz iel d’ho kwelet. (bis.)
» War va zreid noaz ’z inn d’ho kwelet,
» D’ho ti, d’hoc’h iliz holl Remed. (bis.)
» Seiz tro a rinn d’ann aoter vraz,
» War va daoulin, d’ar pardon braz ; (bis.)
» Ha seiz tro d’hoc’h iliz santel,
» Gwerc’hez, patronez Breiz-Izel. (bis.)
» Ann dud kez, Itron Varia,
» Da roi d’hoc’h n’ho deveuz netra, (bis.)
» Na gouriz koar, na goulaouenn,
» Netra, netra !… ’met ho fedenn. (bis.)
» Evel-t-ho siouaz ! me zo paour,
» N’am euz ’met ma bleo melen-aour. (bis.)
» Me a roi d’hoc’h eur gurunenn,
» A vo gret gant ma bleo melen ; (bis.)
» Gret gant bleuniou koant ar parkou
» Ha glizennet gant ma daelou. » (bis.)
Eat eo enn hent Kaourintinik,
Enn he dorn eur wialennik ; (bis.)
Enn he c’halon, feiz, karantez
Ha nerz deut digant ar Werc’hez. (bis.)
Treuzet ar mor, ma war ann hent
A gas d’ann env, da gaout ar zent. (bis.)
Tostat a ra, n’ema mui pell,
Gwelet e deuz ann tour santel. (bis.)
P’e deuz gwelet, eo daoulinet,
Hag he c’halonik deuz tridet. (bis.)
E Remengol, p’en em gavaz
Da dreid ar Werc’hez e pokaz (bis.)
  O lavaret : « Va mamm zantel,
» Ama, me a garfe mervel ! (bis.)
» Me n’am euz den, paour kez plac’hik ;
» Kasit gan-e-hoc’h Kaourintinik ! (bis.)
  » Ama, va c’horf a repozo,
» Gan-e-hoc’h va ene a ielo ! » (bis.)
Hag ar Werc’hez, gant karantez,
A lavaraz d’ar plac’hik kez : (bis.)
« War ann douar zo tud diroll,
» Va bugel, mar d-afez da goll ! (bis.)
» Da ene ha da galon baour
» Zo brema pur evel ann aour. (bis.)
» Kaourintinik, deuz d’ann envou,
» Da veuli Jezuz, hon Aotrou. » (bis.)
Kaourintinik, enn eur vervel,
A lavare a vouez huel : (bis.)   « D’ar Werc’hez me ro va c’halon,
» Ha va malloz gant ar Zaozon ! » (bis.)
# Plijadur an den

| ◄ Ar genunvaniez | Plijadur an den | Ar zervicherien ► |
"Mari Vod"
* 2.
* Eternite a walheur, hennez eo an termen
* A zo meurbed estonuz pa na finis biken,
* Bean da jamez nec’het, gant pep sort gwalheuriou,
* Bean da jamez beuet en eur mor a boaniou.
* 3.
* Mar fell demp brema, pec’her ha deoc’h-hu pec’herez
* Pellaat euz eun nep gwalheur, klaskomp’ta ar furnez.
* En em roomp da Jesus, sentomp euz he gomzou,
* Hag e vefomp da viken, euruz ’barz en envou.
* 4.
* Hirie ema an deiz mad, deiz ar zilvidigez,
* Mar klevomp komzou Doue, sentomp outhei gant prez,
* En em roomp a galoun, hirie d’hon gwir Zalver,
* Ha prestik gant an aele, ni ielo d’hon bro gaer.
# Plég, ô m’inean, d’er fé

| ◄ A greis hou joé ha gloër | Plég, ô m’inean, d’er fé | Én-oh é espéran ► |
* Plèg, ô m’inean, d’er fé ;
* Tàu, me raison distér,
* Doué n’en dé quet trompér,
* Doué zou er huirioné.
* Plèg, etc.
* Doué memb en dès conzet,
* Ha me ræson e lar
* Credein hag hemb arvar
* Er péh en dès laret.
* Doué memb, etc.
* Mab Doué deit d’hur salvein
* E vihuas ar en doar,
* E viracleu hemb par
* E hras bean hanàuein
* Mab Doué.
* Er gueih Apostolèd,
* Hemb argand na pouvoër,
* En dès streàuet é hloër
* Ér puar horn ag er bed.
* Er gueih, etc.
* Ah ! pihue e gredein-mé,
* Mar d’on hoah én arvar
* A fæd er péh e lar
* Tud e varhue eid er fé.
* Ah ! pihue, etc.
* Deustou d’en tirantèd,
* Deustou d’er marw cruel,
* Er gristenion fidel
* E garg neoah er bed,
* Deustou, etc.
* Er bed convertisset,
* Deustou d’ol ou hounar,
* Zou ur miracl hemb par,
* Er brassan vou gùélet
* Er bed, etc.
* Jesus en dès laret
* É vou é peb amzér
* Guet é brièd tinér
* En Ilis beniguet.
* Jesus, etc.
* J. G.
# Poaniou Jesus

| ◄ Anaoudegez ar Zalver | Poaniou Jesus | Ar joausted ► |
"Pebeuz kelou"
* 2
* Antreet er gloar, ar Zalver,
* A erbed ’vit ar pec’her,
* Eno holl Vertuiou an env
* Rent homaj d’he vajeste.
* Eno ema o kempenni
* Pep a blas kaer ’vidomp-ni
* O c’hortoz ma z’efomp ivez
* De gaout eno eun devez.
* 3.
* Kult, enor, galloud ha bennos
* Eo din da gaout deiz ha noz,
* Gant an huela meulodi
* Helfe hor c’haloun formi.
* Hon skoazellet aele an env,
* Gant ho telen immortel.
* Da veuli Jesus hon Doue
* Da gana d’Emmanuel.
* 4.
* Prestik e c’helfomp-ni kana
* ’Barz en hon bro d’hon Zalver,
* Hag euz hon histoar diskleria
* An traou burzudus ha kaer
* En euz Jesus, Emmanuel,
* Dre he garante demp groet,
* Pa zouffras ar maro kruel
* D’hon frena euz ar pec’hed.
# Ar mab

| ◄ Ar mesaër bihan | Ar mab | Ar c’hi en dienn ► |
Savet e Bro-Wened.
* Gwech-all, va mamm garet,
* Me ’m eus bet plijadur,
* Pa vezen luskellet
* C’houi a gane d’ho krouadur,
* Gwech-all, va mamm garet,
* Me ’m eus bet plijadur.
* Da vintin pa zaven
* Me ’m eus bet plijadur
* Pa laren va fedenn
* C’houi ’ bede gant ho krouadur,
* Da vintin pa zaven
* Me ’m eus bet plijadur.
* Epad va holl buhez
* ’Vit m’em bo plijadur
* C’houi ’gano d’in bemdez :
* Kanit, kanit d'ho krouadur,
* Epad va holl buhez
* ’Vit m’em bo plijadur.
# Ar mabig Jezus ha S. Anton

| ◄ Mirakl an Hosti Sakr | Ar mabig Jezus ha S. Anton | Miraklou S. Anton e Padou ► |
Goude beza great he droiou a Brovincial enn Emilii, enn Istrii, er Frioul hag er C’harnii, ar zant a erruaz e Padou. Er gear-ma ez oa freuz pell a ioa, mes ar zant a lakeaz, heb dale, ar peoc’h ennhi hag a gassaz kuit ar falz-kredennou a ioa o ren. Neuze e savaz breuriez santel ar C’holombinet evit tud ar gear-ze distroet ouz Doue.
Ar zant a ioa o chom e ti Tizon de Campo Gierspiero ; hema a ioa souezet maro o velet he zantelez. Eun devez pa edo o tremen dre gichenn kambr Anton, peger bras n’oue ket he eston ouz her guelet oc’h ebatal gant eur bugelik koant ha lugernuz meurbet ! Tizon a anavezaz oa hennez ar Mabik Jezus deut da ziskuiza ar zant enn he labouriou evit gloar Doue, ha da zigas dezhan var an douar-ma an tanva euz a joaiou ar baradoz.
Ar Mabik Jezus a ieaz kuit, ha sant Anton, en eur zont euz he gambr, o velet Tizon chomet ato sebezet gant ar pez en doa guelet, her pedaz da jom heb lavaret grik da zen, euz an dra-ze ; hag hema ne lavaraz netra ken n’a oue maro ar zant.
Er C’hastelnevez, e Limouzin, sant Anton en doa bet a benn da nevez an heur vad da velet ar Mabik Jezus.
# Ar maro

| ◄ Ar pec’hejo capital | Ar maro | Ar jugeamant ► |
Bezet sonch, eme ar Speret-Santel, eus o finvezo divezàn, ha na bec’het quet. Ar maro, ar jugeamant, an ifern hac ar barados eo on finvezo divezàn. Rac ar maro eo fin on buez, ar jugeamant ar setanç divezàn, ar barados ar recompanç divezàn eus ar vertu, hac an ifern an divezàn punition eus ar pec’het.
Ah peguen c’huevr eo ar sonch eus ar maro, evit piou benac a glasq e blijadur er bed màn ! Ar maro eo separation an ine dious ar c’horf. Den aboe ar pec’het n’en deo exant eus ar maro ; lemel a ra diguenemp ar vuez, on mado on c’herent, on mignonet hac oll blijadurezo ar bed màn ; hac ar philosophet, pere o deus invantet quen lies a art evit lemel ar vuez, n’o deus na ne gafoïnt birviquen hini evit ampech ar maro. Ar pec’her en deus aon bras rac ar maro ; mæs ur c’hristen just, innocent pe benitant n’en deus quet ar memes aon. Guelet a ra memes gant joa ar fin eus e boanio voar an douar, commançamant an evurustet eternel eus a beini an esperanç e deus bepret groet e gonsolation er bed-màn.
Songeomp eta er maro evit cavet horreur ous ar pec’het. Certen eo penaus eo ret mervel ; na ouzomp nac an heur nac ar momet : martese e vezo subit… Surpren a ra ar maro an darn-vuya. Na verver nemet ur veich, hac ur maro fall a so irreparabl, rac condui a ra d’ar maro eternel. En em breparomp eta serieusamant. Amser ar c’hlevet n’en deo quet suffisant evit en em brepari d’ar maro. Gortos na vezer oaget e ve contàn voar un termen a beini n’en domp quet sur, en em exposi da vezan suprenet hac abandonet, gant Doue. Lequeomp eta urs en on affero, evit an amser presant, tremenet ha da dont. Eus ar vuez a gondufomp e tepanto on maro. Ur vuez reglet mad a gondu da ur maro mad ; ur vuez criminal da ur maro fall. Songet ha profitet.
# Ar maro hag ann den reuzeudik

| ◄ Ann den diazez hag ann diou intanvez | Ar c’heuneutaer hag ar maro  ► |
Eur paour keaz reuzeudik pep deiz a c’houlaoue,  Ha pep pardaez ive A c’halve ar maro d’he denna euz a boan.
— « Ho ! maro, emez-han, ha te zo kaer ! deuz buan, » Deuz buan d’am dizamma euz va stropad reusiou. » O klevet he c’hervel, e kredaz ann ankou  E vije ann den keaz  Pa deuje laouen braz. Skei a ra war ann or, poulza, en em ziskouez. — « Ah iou ! eme ann den, petra welann ? Eur spez ! » Euzusa tra ef-hen ! He skeud, he skeud hep-ken » A ra d’in-me skrija ha krena gant anken. » Kasit-hen pell diouz-in ! Maro, tec’h alese ! »
Eunn den a skiant gwechall aliez a lavare :  Ra vezinn-me strobinellet,  Born, kamm, tort, mac’haignet, ’Met e vevinn zo ’walch, ha pa venn zo-ken dall ! Neb a ia oc’h ar grouk a lavar kemend-all.
Tud ar bed ne c’houzont petra eo kaout poaniou, Pa c’houlennont mervel. Ma ve bet ho zeuliou  Harp oc’h seul ann ankou, Ma ve bet gant ar c’hlaz ho gwazied holl sounnet, Oc’h holl draou ar bed-man ho daoulagad prennet, Stanket holl ho diskouarn da zelaou er bed-all, M’ho defe bet klevet ho c’haloun o strakal Gant diframm ar marv-ien o labourat ho c’hik,
Neuze, war ar bed-man ne vent ket reuzeudik. Evit poaniou dister, dismeganz pe rendael, Ne lavarfent neuze ho deuz c’hoant da vervel. Neuze ne vent gwelet o vont d’en em grouga, D’en em veuzi er mor, pe da en em laza, Da gas, enn eur ziskouez n’ho deuz skiant na kaloun, Ho ene d’ann ifern hag ho c’horf d’ar c’hountroun.
# Ar magnificat (Le Coat)

| ◄ Promese Doue | Ar magnificat | Eun tour tan ► |
* 1. Va ine a veul an Aotrou,
* Raviset eo va spered,
* En Doue ma Zalver atao,
* Dre ma hen deveus sellet,
* Euz stad humbl lie zervicherez;
* Rag eurus diwar-vrema,
* E vezin galvet da jamez,
* Gant holl boblou ar bed ma.
* 2. Rag an Doue bras hen deuz groet,
* Em c’henver traou burzudus;
* He hano zo zantel bepred,
* Hag he vrec’h zo gwal nerzus;
* A oad en oad he drugarez,
* War nep a zouj anezhan;
* Ha galloud he vrec’h a ziskwez,
* D’an dud raog euz ar bed man.
* 3. Ganthan ez eo bet diskaret,
* Ar re vras diwar ho zrôn,
* Hag en ho lec’h eo bet savet,
* Ar re izel a galoun;
* An nep hen devoa naonegez,
* Hen deuz karget a vadou
* Hag an dud a binvidigez,
* Neuz kaset kwit en gollou.
* 4. Sikouret hen deuz Israel,
* He zervicher n’he vemor,
* Euz he drugarez eternel,
* N’eur rei deomp eur Redemptor;
* Evel m’hen devoa d’hon tadou,
* Da Abraham diskleriet,
* Hervez an holl brofesiou,
* Hag ar bromese n’oa groet.
# Ar mansoner

| ◄ Sant koz ar feunteun | Ar mansoner | An tôer ► |
D’an Aotrou Mocaer.
* A-ispilh ’harz e voger
* E klever ar mansoner,
* D’ar beure ’kana hep mank
* 'Vel eur pintig war e vrank.
* Penaos na ve ket seder
* O sonjal ’man oc’h ober
* Da zaou zen nevez o neiz
* Pe d’eur rummad o lojeis ?
* Bena a ra ar mein rous
* Gant e vorzol dibikous,
* Hag o bernia ’n eur leda
* Pri pe raz gant kil e loa.
* Da reiza e damm labour
* En deus, evit e zikour,
* E skouer, e blomm, e neudenn,
* Ha, pa vez red, e reolenn.
* Mên, ha mên ’kresk e voger,
* Dizamant d’an darbarer :
* Ar paotrig n’en deus paouez
* Ken na ve fin d’an dervez.
* Sammet gant bec’h e sparfell
* ’Renk kaout kalon ar bugel ;
* Peur eta en devezo
* Eur mevel ivez d’e dro ?
* Distroomp d’hon mansoner :
* Pa vez koulz ar peur-ober
* E stag ’beg ar siminal
* Eur barr fao pe eur skour all.
* Laouen, a-us d’an douar,
* E-giz eur zant en e c’hloar,
* D’e zavadenn ’taol evez,
* Mat ’kav e grouidigez.
* Neuze ’ever eur banne
* En enor d’an ti neve.
* Ra vo bennoz hon Zalver
* War ober ar mansoner !
# Ar marc’heger hag ar Verjeren

Oberennoù damheñvel pe handelvoù all zo ivez, gwelout Ar marc’heger hag ar verjerenn.
| ◄ Santez Marc’harit | Ar marc’heger hag ar Verjeren | An Daou Vreur ► |
* « Laret c’hui d’in, berjeren, petra ret ho unan ? »
* « Ma eo ober eur bouket dimeus a vleun balan. »
TRADUCTION. — « Dites-moi, bergère, que faites-vous là, seule ? » — « Je fais un bouquet de fleurs de genêt. »
Idem
# Ar marc’heger hag ar verjerenn

Oberennoù damheñvel pe handelvoù all zo ivez, gwelout Ar marc’heger hag ar Verjeren.
| ◄ Roue ar Mani (eil gwes) | Ar marc’heger hag ar verjerenn | Ann daou vreur ► |
— Laret-c’hui d’in, berjerenn, petra ret ho unan ? — — Ma eo ober ur bouket dimeuz a vleun balan. —
 — Laret-c’hui d’in, berjerenn, na da biou eo hen gret ? — — M’eo d’Ervoan ann Henan, ha d’am muia-karet. —
 — Mar eo Ervoan ann Henan lareur euz ho pried, Seiz bloaz ’zo ez e maro, en douar-kerc’h interret. —
 — Mar eo maro ma fried, Doue d’hen pardono, Ha mar ’man en buhe, Doue d’hen konzolo !
 Ha mar ’man en buhe, Doue d’hen konzolo, Rag me eo sur he bried, Doue d’am konforto ! —
 — Deut-c’hui ganin, berjerenn, edann ur boudik-glaz, Me choazo d’ac’h un habit dimeuz a ekarlaz. —
 — Ho ! salv-ho-kraz, marc’heger, salv-ho-kraz na ’z inn ket, Un habit lienn-leoïenn ’ zo mad d’in da gavet :
 Un habit lienn-leoïenn na pa ve kannet-gwenn, A zo mad d’ur verjerenn ’wit mont d’an oferenn. —
 — Deut-c’hui ganin, berjerenn, endann ur boudik-glaz, Rag ann amzer a zo kriz, ann awell a zo braz. —
 — Ho ! salv-ho-kraz, marc’heger, salv-ho-kraz na ’z inn ket, Rak ofansi ma enor, koll respet ma fried. —
 — Laret-c’hui d’in, berjerenn, piou ’lareur ann-ez-han ? — — Ho trugarekad da c’houl, m’eo Ervoan ann Henan. —
 — Mar eo Ervoan ann Henan ’lareur euz ho pried, Seiz bloaz ’zo ez eo maro, ’n douar-kerc’h interret ! —
 — Mar eo maro ma fried, Doue d’hen pardono, Ha mar eman en buhe, Doue d’hen konforto ! —
 Ker skuiz a oa he galon o tevisa diout-hi, Ken ’ lemaz e vanegou ewit parlant gant-hi.
 — Mar eo maro ma fried, evel ma lavaret, Eman sur ma diamant war darn ho pizied. —
 — Laret-c’hui d’in, berjerenn, ha me a ve lojet En hostaliri m’oc’h-c’hui o vesa ann denved ? —
 — Oh ! ia, ’me-z-hi, marc’heger, lojet mad a vefet, Beza ’ zo marchosiou ’wit lakad ho ronsed ;
Beza ’ zo marchosiou ’wit lakad ho ronsed, Ha gweleou mad a blun, d’ho lakad da gousket. —
Mont a ra ar marc’heger da c’houlenn da goania, Goulenn ’ra ar verjerenn ’wit dont d’hen servija.
 — Salv-ho-kraz, ’me ’nn hostises, salv-ho-kraz n’ielo ket, Seiz bloaz ’ zo ’ma en ti-ma, den na deuz servijet. —
 Dont a ra ar marc’heger d’ofr d’ez-hi da evan, Hag o tont ar verjerenn da gommer digant-han.
 O tonet ar verjerenn da gommer digant-han, Dont a ra ann hostises ’n despet hi fasatan.
 — Terrupl, ’me-z-han, hostises, ho kafann iffrontet, Dont dirag ma daoulagad d’ fasata ma fried !
 Laret-c’hui d’in berjerenn, pelec’h ’man ho tillad, Rag pa oann et deuz ar ger, c’hui a oa gwisket mad ? —
 — Leall ’me-z-hi, marc’heger, et int d’ wiska ma mab, A zo seiz bloaz ’ zo er skool, ur bugel disket-mad ;
 A zo seiz bloaz ’ zo er skool, ur bugel disket-mad, Met mar eo gwir a laret, na welo ken he dad !…… — . . . . . . . . . . . . . . . . . .
Kanet gant Janet Ar Gall. — Kerarborn, 1849.
# Son an Daol

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Son ann daol (1846)
* Son ann daol (1867)
* Son ann daol (1883)
# Son an herminig

* I
* Eur roue koz a Vreiz-Izel,
* La di ri ti tra,
* La li ti tra la leno,
* Eur roue koz a Vreiz-Izel,
* O vont gant e dud d’ar brezel,
* A gavas war vordig eul lenn,
* Eul loen bihan, eul loenig gwenn,
* Pevarzroadek ha soun e benn,
* Gwenn evel an erc’h e vleven ;
* E vleven flour, e vleven dous,
* Evel ar zei pe ar voulouz.
* II
* An Herminig ’zo net ha gwenn,
* Hag an dour ’zo leun a vouilhen.
* Nec’het bras eo, o vont, o tont,
* Lous eo an dour, ha kuit a bont.
* Gant ar c’hoant en deus da dremen,
* E droad ’us d’an dour ec’h asten,
* Ec’h asten hag e jach kerkent,
* O c’harm gant nec’h ha gant anken,
* O c’harm gant nec’h ha gant anken,
* Gant aon da dapout tarchaden.
* III
* Kentoc’h eget eun darchaden,
* E kar mervel war an dachen ;
* Kentoc’h eget ’n em vastari,
* Hag en em louza ’barz ar pri,
* Dindan mantel vras ar roue,
* En em guz en risk e vue.
* Gant e vantel, ar roue mad
* A zizec’h d’al loen paour e droad.
* IV
* ’Vit derc’hel sonj eus al loenig,
* E oe brodet an herminig,
* War vantel roue Breiz-Izel,
* War e skouejou, war e vanniel,
* Hag evit skouer d’ar Vretoned
* An herminig a oe roet.
* « Kouean en dizenor, biken !
* « Kentoc’h mervel war an dachen !
* « Kentoc’h mervel war an dachen,
* « Eget lakat troad er vouilhen !
* « Kentoc’h menel eget pec’hi !
* « Potius mori quam foedari !
* An Eün.
# Son ann Tacher

| ◄ Al Liorz | Son ann Tacher | Otrou Flammik ► |
Er vourc’h abaoué ma chomann
Morzol ann tacher a glévann.
Hed ann deiz, héd ann nôz ez skô !
Skoei a ra hé vorzol atô !
Sellid hé zivrec’h noaz ha dû
O tistrei ann houarn a bêp-tû.
Héd ann deiz, héd ann nôz ez skô !
Skoei a ra hé vorzol atô !
Ann heol kaer morse na well,
Bépred glaou ha tan rû er c’hoell.
Héd ann deiz, héd ann nôz ez skô !
Skoei a ra hé vorzol atô !
Da vaga hé vugalé kez
Kant a kant tach a ra bemdez.   Héd ann deiz, héd ann nôz ez skô !
Skoei a ra hé vorzol atô !
Ré all a ia d’ar Pardonou,
Hén a chom da ober tachou.
Héd ann deiz, héd ann nôz ez skô !
Skoei a ra hé vorzol atô !
Tachouigou, tachou pennek,
Hag a houarn évid eur gwennek !
Hed ann deiz, héd ann nôz ez skô !
Skoei a ra hé vorzol atô !
Ehan a ra pép sûl hép-kén
Evit kléved ann oféren.
Héd ann deiz, héd ann nôz ez skô !
Skoei a ra hé vorzol atô !
Dibod a wech ann tavarnier
A well enn hé dî ann tacher.
Héd ann deiz, héd ann nôz ez skô !
Skoei a ra hé vorzol atô !
Bennoz sand Alar ha Doué,
Ia, Bennoz d’ann obérour-zé !   Héd ann deiz, héd ann nôz ez skô !
Skoei a ra hé vorzol atô !
É miz Kerzû 1842.